আর তাঁর এই ইচ্ছেপূরণের কারিগর প্রবীরবাবুরই ছোট মেয়ে, আজকের ‘অপরাজিত’ গার্গী গুপ্ত৷ বাবার মুখ থেকে বহু শুনেছিলেন প্রতিবন্ধীদের জন্য কিছু করার ইচ্ছের কথা৷ জীবদ্দশায় নানা প্রতিবন্ধকতায় সেই স্বপ্ন সফল করতে পারেননি প্রবীরবাবু৷ কিন্ত্ত মেয়ে ভোলেননি বাবার স্বপ্নের কথা৷ সেই ’৯২ সাল থেকে বাবার অপূর্ণ ইচ্ছেগুলিকে বাস্তব রূপ দিয়ে চলেছেন বছর পঞ্চাশের গার্গীদেবী৷ কলকাতা, বর্ধমান, ওড়িশা, এমনকি রাজধানী দিল্লি-সহ দেশের বিভিন্ন প্রান্তে গার্গীদেবীর প্রতিষ্ঠা করা প্রতিবন্ধী, বিশেষ করে দৃষ্টিহীনদের জন্য প্রায় ১৩টি স্কুল এবং আশ্রম এখন বহু মানুষের একমাত্র সম্বল৷ বেহালা অঞ্চলে মূল আশ্রমেই এখন সব মিলিয়ে ২৯৭ জন এমন আবাসিক রয়েছেন যাদের কাছে ‘দিদিভাই’ গার্গী গুন্ত রক্তমাংসের ভগবান৷